text: বাংলাদেশ উৎসবে জাস্টিন ট্রুডোর শুভেচ্ছাবার্তা | The Probashi
  Home আন্তর্জাতিক বাংলাদেশ উৎসবে জাস্টিন ট্রুডোর শুভেচ্ছাবার্তা
  প্রবাসী রিপোর্ট : কানাডায় আগামী ২৮ ও ২৯ এপ্রিল অনুষ্ঠিত হতে যাচ্ছে 'বাংলাদেশ ফেস্টিভ্যাল'। এ উপলক্ষে শুভেচ্ছাবার্তা দিয়েছেন দেশটির প্রধানমন্ত্রী জাস্টিন ট্রুডো।
  ওইদিন টরন্টোর ফার্মেসি অ্যাভিনিউতে চতুর্থবারের মতো এ উৎসবের আয়োজন করেছে কানাডার প্রবাসী বাংলা সাপ্তাহিক 'বাংলামেইল'।
  বাংলাদেশ ফেস্টিভ্যালের আহ্বায়ক শহিদুল ইসলাম মিন্টু বলেন, "আমাদের এ আয়োজন উপলক্ষে গতবছরও প্রধানমন্ত্রী জাস্টিন ট্রুডো শুভেচ্ছাবার্তা দিয়েছিলেন। এবারও তার শুভেচ্ছাবার্তা পেলাম। তার প্রতি কৃতজ্ঞতা জানাই। এটা আমাদের জন্য অনেক সম্মানের।"
  ফেস্টিভ্যালের প্রধান আহ্বায়ক আব্দুল হালিম মিয়া বলেন, "কানাডা-বাংলাদেশের সংস্কৃতি, কৃষ্টি ও ঐতিহ্যের মধ্যে যোগাযোগ তৈরি এ আয়োজনের মূল লক্ষ্য। হাজার হাজার দর্শকের উপস্থিতি এ আয়োজনের মূল প্রাণ। এবারও তার ব্যতিক্রম হবে না।"
  আয়োজক কমিটির চেয়ারম্যান রেজাউল কবির বলেন, "বাংলাদেশ ফেস্টিভ্যালকে সফল করার জন্য ৭০ সদস্যের স্বেচ্ছাসেবক দল কাজ করে যাচ্ছেন। সবার সহযোগিতায় এবারের আয়োজনও সফল হবে।"
  কানাডায় বাংলাদেশ হাই কমিশনার মিজানুর রহমান উৎসবের উদ্বোধন করবেন বলে জানায় আয়োজক সংগঠনটি।
  অন্যান্যদের মধ্যে উপস্থিত থাকার কথা রয়েছে- প্রধান অতিথি অন্টারিও প্রিমিয়ার ক্যাথলিন উইন ও টরন্টো সিটি মেয়র জন টরি, অন্টারিওর অভিবাসনমন্ত্রী ল্যরা এ্যালবেনিজ, কুইবেকের কনসাল জেনারেল জামিলুর রহিম, বিচেস ইস্টইয়র্ক রাইডিংয়ের ন্যাথানিয়েল এরিস্কিন স্মিথ, টরন্টো সিটি কাউন্সিলর, ফ্যাসিলিটিজ কমিটির প্রধান জিম কিরিয়ানজিনস, টরন্টো সিটির বাজেট কমিটির প্রধান কাউন্সিলর গেরি ক্রাফোর্ডম ও কাউন্সিলর নিথান শান।